title: Lactarius deliciosus
text: O robellón u rebollón (d'o latín rubellĭo, rubellōnis; «royisco». Scientificament Lactarius deliciosus (L., 1758)) ye un potrecón comestible que amaneix en as selvas de pins en tot lo territorio d'Aragón, en estando muit apreciau en gastronomía, y practicament un d'os pocos fongos que siempre s'ha cullido ta consumo humano en l'Alto Aragón.
  
  O robellón se gosa distinguir con facilidat por a suya color royisca u narancha, con una caracteristica distribución d'aniellos concentricos de pigmentación más oscura en a corona, que i pueden ser más u menos marcaus en pendendo de l'eixemplar. As laminas son royiscas tamién, pero de color uniforme en comparanza con a cara superior d'a corona. A corona fa d'entre 4 y 16 cm de diametro, y a sobén se muestra como concava en a suya cara superior, podendo tener a ladera mas u menos deformada y poco uniforme en a suya forma. O trallo ye vuedo por á dintro, y no creix si que dica os 4 u 6 centimetros d'altaria, con un diametro muit pocas vegadas superior á os 3 cm.
  
  Como con altros fongos pasa, quan se talla u se fa garra ferida en os teixidos, se produce una oxidación que les fa prener una color bella cosa más verdisca. En as feridas, libra látex de color narancha u royisca.
  
  Imáchens
  
  Nombres 
  En Aragón, a especie L. deliciosus recibe diferents nombres. Os más comuns, manimenos, son os que derivan d'o etimo latino rubellĭo, -ōnis, que fan alusión a la color d'o potrecón. «Robellón» y «rebollón» son parolas que s'alternan aleatoriament en o vocabulario de bellas comarcas, sin que i haiga garra preferencia por la una u l'altra, y pasa a sobén que se'n puede sentir de boca d'un mesmo parlador as dos formas en una mesma conversa. Se documenta a forma «robellón» en lugars tan distants d'entre si como Suelves en o Viello Sobrarbe, Vio y Buerba en a val de Vio (Sobrarbe), Santa Liestra, Benás u Cosculluela de Fantova en Ribagorza, Castelserás y Torrociella d'Alcanyiz en o Baixo Aragón, u Tramacastiella de Tena en l'Alto Galligo. «Rebollón» s'ha puesto documentar en a Torrociella d'Alcanyiz en o Baixo Aragón, L'Almunia de Donya Godina en a Val de Xalón, en Radiquero y Biarche en o Semontano de Balbastro, Gallocanta en o Campo de Daroca, etc. el que muestra una distribución bella cosa más ubiqua, anque cal decir-lo en Sobrarbe as dos parolas s'intercalan en as conversas sin garra preponderancia, y probablement pasa igual en belaltras comarcas. Emparentada con as anteriors, en Ansó y Fago (Chacetania) se i documenta «rebichuelo».
  
  Manimenos, en bells puntos, se i puede documentar una forma menos especifica, tamién refierta á la coloración, que ye fongo royo u simplament royo. En bells nuclios de Cinco Villas aragonesas diz que se i reconoix tamién o termin «mizclo».
  
  Se veiga tamién
   Cocoma.
   Muixardina.
   Muixardón.
  
  Referencias
  
  Vinclos externos 
  
  Lactarius
  Potrecons comestibles